Acțiune introdusă la 28 iunie 2024 – EL/Comisia
(Cauza T-325/24)
Limba de procedură: engleza
Părțile
Reclamant: EL (reprezentant: P. Billiet, avocat)
Pârâtă: Comisia Europeană
Concluziile
Reclamantul solicită Tribunalului:
anularea deciziei comisiei de evaluare din cadrul concursului intern COM/AD 6/2022 al Comisiei Europene, notificată reclamantului la 29 iunie 2023 și confirmată prin decizia autorității împuternicite să încheie contracte de muncă ca răspuns la reclamația nr. R/565/23 (denumite în continuare „deciziile atacate”), în măsura în care prin acestea s-a stabilit că reclamantul nu s-a calificat pentru etapa următoare a concursului COM/AD 6/2022 (notă de informare scrisă cu privire la o sarcină de efectuat), întrucât nu a reușit la testul de întrebări cu variante multiple de răspuns (QCM);
obligarea pârâtei la readmiterea imediată a reclamantului la concursul intern COM/AD 6/2022; și
obligarea pârâtei la plata cheltuielilor de judecată efectuate de reclamant în legătură cu această procedură.
Motivele și principalele argumente
În susținerea acțiunii, reclamantul invocă două motive.
Primul motiv, întemeiat pe o eroare vădită de apreciere și pe încălcarea în consecință de către pârâtă a anunțului de concurs pentru concursul intern COM/AD 6/2022 al Comisiei Europene la care a participat reclamantul.
Pârâta a săvârșit o eroare vădită de apreciere prin anularea a șapte întrebări din testul de întrebări cu variante multiple de răspuns pe calculator al reclamantului și prin redistribuirea punctelor atribuite inițial acestor întrebări celorlalte întrebări ale acestui test („neutralizare”), neaplicând în mod corect regulile de rotunjire matematică, ridicând astfel, în fapt, punctajul minim obligatoriu de la 35/50, astfel cum este stabilit în anunț, la 36_04/50.
Al doilea motiv, întemeiat pe încălcarea principiilor proporționalității și echității.
Pârâta a încălcat principiile proporționalității și echității prin neutralizarea a șapte întrebări din textul QCM al reclamantului și prin majorarea punctajului minim obligatoriu de la 35/50 la 36_04/50, deși era disponibilă o opțiune mai puțin constrângătoare (34_88/50), ceea ce a permis ca eroarea sa să afecteze reclamantul în mod disproporționat și inechitabil.
Dacă pârâta nu ar fi săvârșit nelegalitățile identificate în cererea introductivă, reclamantul ar fi reușit la testul QCM și s-ar fi calificat pentru etapa următoare a concursului COM/AD 6/2022 (notă de informare scrisă cu privire la o sarcină de efectuat).
____________